पाएं अपने शहर की ताज़ा ख़बरें और फ्री ई-पेपरडाउनलोड करें
बेचारजी। उत्तर गुजरात में मां बहुचराजी शक्तिपीठ के समीप आकार लेने वाले मांडल-बहुचराजी स्पेशल इन्वेस्टमेंट रीजन (एसआईआर) का विरोध तेज होता नजर आ रहा है। एसआईआर की जद में आने वाले 44 गांवों में विरोध दर्शाने वाले संदेश लिखे गए हैं। संदेश है ‘हमारे गांव में एसआईआर के कामकाज के लिए कोई सरकारी अथवा इंडस्ट्रीज का व्यक्ति प्रवेश न करे। गांव सर्वसम्मति के साथ एसआईआर का विरोध कर रहा है’।
इतना ही नहीं आंदोलन की अगुवाई कर रहे लोगों का दावा है कि वे लोग हर परिवार से शपथपत्र तैयार करा रहे हैं। एसआईआर के विरोध में हस्ताक्षर अभियान भी छेड़ा गया है। केंद्र सरकार के स्पेशल इकॉनोमिक जोन (एसईजेड) की तर्ज पर गुजरात में एसआईआर भी विकसित किए जा रहे हैं। मांडल-बहुचराजी एसईजेड में मारुति-सुजुकी का गुजरात संयंत्र आकार ले रहा है।
एसआईआर को लेकर खफा ग्रामीण जमीन अधिकार आंदोलन एवं आजाद विकास संगठन के बैनर तले एकजुट हुए हैं। विरोध की शुरुआत गुरुवार को जनसभा के साथ हुई। अब हांसलपुर, कुणपुर, अेछवाडा, सीतापुर, वणोद, दोलाद, विठ्ठलापुर, नावियाणी, डूमाणा सहित 44 गांव में विरोध दर्शाते संदेश लगाए गए हैं। इनमें किसी भी सरकारी मुलाजिम एवं उद्योग के अधिकारी को एसआईआर से जुड़े कामकाज के लिए गांव में प्रवेश न करने की हिदायत दी गई है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn